BAGUIO CITY- Innem itan ti nailista a pimmusay iti engkwentro ti 41st Infantry Battalion ken dagiti NPA remnant sadiay Guinguinabang, Lacub, Abra idi kalman.
Segun kenni Major Emmanuel Garcia, group commander ti Civil Relations Group ti AFP Northern Luzon Command, bayat ti panangisayangkat iti hot pursuit operation dagiti soldado iti nasao a lugar ket nasarakanda ti bangkay ti maysa pay a rebelde a nabigbig a ni Joel Banganan alyas Ka Payas a company commander ti Larangang Gerilya North.
Immunan a binigbig ni Lt. Col. Virgilio Noora, chief ti 41st Infantry Battalion, dagiti dadduma a pimmusay a da Ronald Lang-ey Cocha, Dumageng alyas Jess ken ni Arnold Jamarillo a sekretarya ti Abra Political Committee.
Kabayatanna, saan pay a nabigbig ti babai a bangkay ken ti maysa pay a lalaki.
Narekober pay ti walo nga M16 armalite rifle, dua nga M653 baby armalite, maysa nga AK47, maysa a garand rifle, maysa a 45 caliber pistol, maysa a laptop, dua a hand held radio, generator set, cellphone, electronic and ID equipments ken dokumento.
Segun met kenni Lt. Gen. Felicito Virgilio Trinidad, nakisaritada kadagiti lider ti NPA a pababaenda dagiti nadangran a kaduada tapnu isukoda dagiti armasda ken matamingda iti pagagasan.
Innayun pay ni Trinidad nga impaayannda iti direktiba dagiti taona tapnu maipaayan iti medical evacuation dagiti nadangran a kameng ti NPA.
Daytoy ket tapnu mapagpanunutan dagiti NPA a napintas ti trato kadakuada dagiti soldado a padada a Pilipino ken napasamak ti ranget gapu iti prinsipyo a saan a marisut ti maysa a parikot babaen iti naranggas a wagas.
Mangnamnama ti opisyal nga idalan dagiti rebelde nga NPA iti nakapia a wagas ti arungaing dagitoy.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn